Ehdotus neuvoston päätökseksi makrotaloudellisen rahoitusavun myöntämisestä entisen Jugoslavian tasavallalle Makedonialle /* KOM/97/0235 lopull. - CNS 97/0144 */



Virallinen lehti nro C 190 , 21/06/1997 s. 0031



Ehdotus neuvoston päätökseksi makrotaloudellisen rahoitusavun myöntämisestä entisen Jugoslavian tasavallalle Makedonialle (97/C 190/12) KOM(97) 235 lopull. - 97/0144(CNS) (Komission esittämä 23 päiväna toukokuuta 1997) EUROOPAN UNIONIN NEUVOSTO, joka ottaa huomioon Euroopan yhteisön perustamissopimuksen ja erityisesti sen 235 artiklan, ottaa huomioon komission ehdotuksen, ottaa huomioon Euroopan parlamentin lausunnon, sekä katsoo, että komissio on kuullut raha-asiain komiteaa ennen ehdotuksensa jättämistä, entinen Jugoslavian tasavalta Makedonia on sitoutunut perustavanlaatuisiin poliittisiin ja taloudellisiin uudistuksiin ja ponnistelee avoimen markkinatalouden luomiseksi, entinen Jugoslavian tasavalta Makedonia ja Euroopan yhteisö ovat tehneet yhteistyösopimuksen ja kuljetussopimuksen, jotka auttavat täyden yhteistyösuhteen syntymisessä, entinen Jugoslavian tasavalta Makedonia on sopinut Kansainvälisen valuuttarahaston (IMF) kanssa laajasta vakauttamis- ja uudistustoimenpiteiden sarjasta, jota tuetaan tehostetun rakenteellisen sopeuttamistuen (ESAF) mukaisella lainalla, entinen Jugoslavian tasavalta Makedonia on sopinut Maailmanpankin kanssa laajasta rakenteellisten sopeuttamistoimenpiteiden sarjasta, jota tuetaan rakennesopeutukseen tarkoitetuilla lainoilla (SALC), entisen Jugoslavian tasavallan Makedonian viranomaiset ovat pyytäneet rahoitusapua kansainvälisiltä rahoituslaitoksilta, Euroopan yhteisöltä ja muilta kahdenvälisen avun rahoittajilta; sen jälkeen kun on laskettu mukaan arvioitu rahoitus, joka on mahdollista saada IMF:ltä ja Maailmanpankilta, vuoden 1997 osalta kattamatta jää vielä merkittävä rahoitusvaje ennen kuin on mahdollista vahvistaa maan valuuttavarantoa ja tukea hallituksen uudistuspyrkimyksiin liittyviä tavoitteita, entisen Jugoslavian tasavallan Makedonian viranomaiset ovat sitoutuneet hoitamaan kaikki vielä maksamatta olevat velkasitoumuksensa Euroopan yhteisöä ja Euroopan investointipankkia kohtaan, yhteisön myöntämä uusi pitkäaikainen laina entisen Jugoslavian tasavallalle Makedonialle on aiheellinen toimenpide, jolla helpotetaan maan ulkoista rahoitusta koskevia rajoituksia, tuetaan maksutasetta ja vahvistetaan valuuttavarantoa, yhteisön lainan hallinnoiminen on annettava komission tehtäväksi, ja perustamissopimuksessa ei määrätä tämän päätöksen tekemiseksi muista kuin 235 artiklan valtuuksista, ON TEHNYT TÄMÄN PÄÄTÖKSEN: 1 artikla 1. Yhteisö antaa entiselle Jugoslavian tasavallalle Makedonialle mahdollisuuden pitkäaikaiseen lainaan, jonka pääoma on enintään 40 miljoonaa ecua ja laina-aika enintään viisitoista vuotta ja jonka tarkoituksena on varmistaa kestävä maksutasetilanne ja vahvistaa maan valuuttavarantoa. 2. Tätä tarkoitusta varten komissiolle annetaan valtuudet lainata Euroopan yhteisön puolesta tarvittavat varat, jotka annetaan entisen Jugoslavian tasavallan Makedonian käyttöön lainan muodossa. 3. Tätä lainaa hallinnoi komissio neuvotellen tiiviisti raha-asiain komitean kanssa ja tavalla, joka on kaikkien IMF:n ja entisen Jugoslavian tasavallan Makedonian välillä tehtyjen sopimusten mukainen. 2 artikla 1. Komissiolla on valtuudet raha-asiain komiteaa kuultuaan sopia lainaan liitettävistä talouspoliittisista ehdoista entisen Jugoslavian tasavallan Makedonian viranomaisten kanssa. Näiden ehtojen on oltava 1 artiklan 3 kohdassa mainittujen sopimusten mukaiset. 2. Komissio tarkastaa säännöllisin väliajoin yhteistyössä raha-asiain komitean ja IMF:n kanssa, että entisen Jugoslavian tasavallan Makedonian talouspolitiikka on tämän lainan tavoitteiden mukaista ja että lainan ehdot täytetään. 3 artikla 1. Laina maksetaan entiselle Jugoslavian tasavallalle Makedonialle kahdessa erässä. Ensimmäinen erä maksetaan, jollei 2 artiklan määräyksistä muuta johdu ja kun entinen Jugoslavian tasavalta Makedonia on kokonaan suorittanut maksamattomat taloudelliset sitoumuksensa Euroopan yhteisölle ja Euroopan investointipankille. 2. Jollei 2 artiklasta muuta johdu, toinen erä maksetaan ESAF-ohjelman tyydyttävän toteutuksen perusteella, ei kuitenkaan aikaisemmin kuin neljännesvuosi ensimmäisen erän luovuttamisen jälkeen. 3. Varat maksetaan entisen Jugoslavian tasavallan Makedonian keskuspankille. 4 artikla 1. Edellä 1 artiklassa mainitut lainanotto- ja lainanantotapahtumat suoritetaan käyttäen samaa arvopäivää, eivätkä ne saa aiheuttaa yhteisölle erääntymisajan muutoksia, valuuttakurssi- tai korkoriskejä tai muutakaan liiketoiminnallista riskiä. 2. Komissio aloittaa tarvittavat toimet, mikäli entisen Jugoslavian tasavalta Makedonia niin haluaa, varmistaakseen, että lainaehtoihin sisällytetään aikaista takaisinmaksua koskeva lauseke ja että sitä voidaan myös käyttää. 3. Entisen Jugoslavian tasavallan Makedonian pyynnöstä ja kun olosuhteet sallivat lainojen korkojen tarkistamisen komissio voi jälleenrahoittaa kaikki tai osan alkuperäisistä luotoistaan tai järjestellä uudelleen vastaavia rahoitusedellytyksiään. Jälleenrahoitus- tai uudelleenjärjestelytoimenpiteet on toteutettava 1 kohdassa määriteltyjen ehtojen mukaisesti, eivätkä ne saa pidentää kyseisen lainan keskimääräistä kestoa tai lisätä jälleenrahoituksen tai uudelleenjärjestelyn ajankohtana vielä maksamattoman lainapääoman määrää päivän valuuttakurssilla mitattuna. 4. Kaikki kulut, joita yhteisölle aiheutuu näiden toimenpiteiden toteuttamisesta ja loppuun saattamisesta tämän päätöksen mukaisesti, jäävät entisen Jugoslavian tasavallan Makedonian maksettavaksi. 5. Raha-asiain komitealle tiedotetaan 2 ja 3 kohdissa mainituissa toimenpiteissä tapahtuvasta kehityksestä vähintään kerran vuodessa. 5 artikla Vähintään kerran vuodessa komissio antaa Euroopan parlamentille ja neuvostolle kertomuksen, joka sisältää arvion tämän päätöksen täytäntöönpanosta.